Smernica Komisie 97/21/ES
z 18. apríla 1997,
ktorá prispôsobuje technickému pokroku smernicu Rady 80/1269/EHS o aproximácii právnych predpisov členských štátov, týkajúcich sa výkonu motorov motorových vozidiel
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 80/1269/EHS zo 16. decembra 1980 o aproximácii právnych predpisov členských štátov, týkajúcich sa výkonu motorov motorových vozidiel [1] naposledy zmenenú a doplnenú smernicou Komisie 89/491/EHS [2], najmä na jej článok 3,
keďže smernica 80/1269/EHS je jednou zo samostatných smerníc postupu ES typového schvaľovania stanoveného v smernici 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [3], naposledy zmenenej a doplnenej smernicou Európskeho parlamentu a Rady 96/79/ES [4]; keďže následne ustanovenia smernice 70/156/EHS, týkajúce sa systémov vozidla, komponentov a samostatných technických jednotiek, platia pre smernicu 80/1269/EHS;
keďže najmä články 3 ods. 4 a 4 ods. 3 smernice 70/156/EHS si vyžadujú, aby bol ku každej samostatnej smernici priložený informačný dokument obsahujúci príslušné body prílohy I k smernici 70/156/EHS a tiež osvedčenie o typovom schválení podľa prílohy VI k smernici 70/156/EHS, aby mohlo byť typové schválenie spracovávané na počítači;
keďže sa tieto úpravy týkajú len správnych opatrení obsiahnutých v smernici 80/1269/EHS; keďže nie je z toho dôvodu potrebné zrušiť platnosť existujúcich schválení podľa smernice 80/1269/EHS, ani brániť registrácii, predaju a uvedeniu do prevádzky nových vozidiel, ktoré sú predmetom takých schválení;
keďže ustanovenia tejto smernice sú v súlade so stanoviskom Výboru pre prispôsobenie sa technickému pokroku, vytvorený smernicou 70/156/EHS,
PRIJALA TÚTO SMERNICU:
Článok 1
Smernica 80/1269/EHS sa mení a dopĺňa takto:
1. Článok 1 sa nahrádza takto:
"Článok 1
Na účely tejto smernice ‚vozidlo‘ znamená akékoľvek motorové vozidlo s dieselovým motorom, určené na prevádzku na ceste, s karosériou alebo bez nej, s najmenej štyrmi kolesami a maximálnou konštrukčnou rýchlosťou presahujúcu 25 km/h, s výnimkou koľajových vozidiel, poľnohospodárskych a lesných traktorov a všetkých mobilných strojov.";
2. v článku 2 sa znenie "s prílohami I a II" nahrádza znením "príslušnými prílohami";
3. prílohy sa menia a dopĺňajú v súlade s prílohou k tejto smernici.
Článok 2
S účinnosťou od 1. októbra 1997 členské štáty:
- nesmú naďalej udeliť ES typové schválenie podľa článku 4 ods. 1 smernice 70/156/EHS, a
- môžu odmietnuť udeliť národné typové schválenie
pre nový typ vozidla z dôvodov týkajúcich sa výkonu motora, ak výkon nebol stanovený v súlade so smernicou 80/1269/EHS, zmenenou a doplnenou touto smernicou.
Táto smernica nezbavuje platnosti akékoľvek schválenia už udelené podľa smernice 80/1269/EHS, ani nebráni rozšíreniu takých schválení podľa podmienok smernice, na základe ktorej boli pôvodne udelené.
Článok 3
1. Členské štáty najneskôr do 30. septembra 1997 uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou a bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátneho práva, ktoré prijmú v oblasti pôsobnosti tejto smernice.
Článok 4
Táto smernica nadobudne účinnosť na 20-ty deň odo dňa jej uverejnenia v Úradnom vestníku Európskych spoločenstiev.
Článok 5
Táto smernica je adresovaná členským štátom.
V Bruseli 18. apríla 1997